## Odluka o osnivanju Povjerenstva Vlade Republike Hrvatske za prevenciju poremećaja u ponašanju djece i mladeži i zaštitu djece s poremećajima u ponašanju

### NN 139/1997 (23.12.1997.), Odluka o osnivanju Povjerenstva Vlade Republike Hrvatske za prevenciju poremećaja u ponašanju djece i mladeži i zaštitu djece s poremećajima u ponašanju

# VLADA REPUBLIKE HRVATSKE

Na temelju članka 19. Zakona o Vladi Republike Hrvatske ("Narodne novine,"
br. 41/90, 8/91, 14/91, 53A/91, 9/92, 55/92 i 29/94), Vlada Republike Hrvatske
je na sjednici održanoj 18. prosinca 1997. godine, donijela

## **ODLUKU**

### **O OSNIVANJU POVJERENSTVA VLADE REPUBLIKE HRVATSKE ZA PREVENCIJU POREMEĆAJA U PONAŠANJU DJECE I MLADEŽI I ZAŠTITU DJECE S POREMEĆAJIMA U PONAŠANJU**

I.

Ovom Odlukom osniva se Povjerenstvo Vlade Republike Hrvatske za prevenciju
poremećaja u ponašanju djece i mladeži i zaštitu djece s poremećajima u
ponašanju (u daljnjem tekstu: Povjerenstvo).

II.

Povjerenstvo je stručno i savjetodavno tijelo Vlade Republike Hrvatske.

Zadaća je Povjerenstva pružati stručnu pomoć u raspravi i odlučivanju
o svim pitanjima iz područja pravovremenog poduzimanja potrebitih mjera
u interesu djece i mladeži, a posebno u interesu onih koji žive u rizičnim
uvjetima kao i njihova zbrinjavanja.

III.

U ostvarivanju svojih zadaća Povjerenstvo:

1. proučava, prati i analizira rizične čimbenike koji uvjetuju nastanak
poremećaja u ponašanju djece i mladeži, prati kretanje pojave maloljetničke
delinkvencije te izvršenje mjera i aktivnosti radi suzbijanja maloljetničke
delinkvencije i ostvarivanja kazneno-pravne zaštite djece i mladeži;

2. daje stručna mišljenja i predlaže mjere u svrhu otklona i ublažavanja
utjecaja negativnih čimbenika na razvoj, mentalno zdravlje i ponašanje
djece i mladeži;

3. prati i ujedinjava, te usmjerava aktivnosti koje se poduzimaju na
području preventivnog djelovanja, pruža stručnu pomoć i superviziju nositeljima
aktivnosti na lokalnoj, županijskoj i državnoj razini;

4. prati zakonske propise i daje stručno mišljenje i prijedloge za donošenje
zakonskih, provedbenih i drugih propisa, koji su u interesu djece i mladeži,
te prati njihovu provedbu;

5. predlaže djelotvornije načine zaštite, socijalizacije i rehabilitacije
djece i mladeži s poremećajima u ponašanju i smjernice za djelotvorniju
povezanost čimbenika skrbi;

6. surađuje se nadležnim ministarstvima i drugim državnim upravnim organizacijama
i ustanovama, znanstvenim institucijama, stručnim i nevladinim udrugama;

7. surađuje s međunarodnim tijelima i daje stručna mišljenja i prijedloge
u svezi s donošenjem i prihvaćanjem međunarodnih propisa iz područja zaštite
djece i mladeži s poremećajima u ponašanju, kao i svih onih propisa glede
djece koja žive u rizičnim uvjetima;

8. potiče i usmjerava znanstvenu djelatnost i predlaže Vladi istraživačke
projekte u ostvarivanju zadaća utvrđenih u točki III. ove Odluke;

9. radi ostvarivanja svojih zadaća može zatražiti potrebite podatke
i izvješća od tijela navedenih u točki III. podtočki 6. ove Odluke;

10. radi prosudbe stanja i daljnjeg djelovanja, Povjerenstvo najmanje
jedanput godišnje organizira stručni skup znanstvenika i djelatnika iz
prakse;

11. Povjerenstvo podnosi izvješće Vladi o svom radu najkasnije do 30.
ožujka tekuće godine za prethodnu godinu.

IV.

Povjerenstvo ima 12 članova:

1. deset predstavnika ministarstva, državnih upravnih organizacija i
pravosudnih tijela, i to:

1.1. Ministarstvo rada i socijalne skrbi

1.2. Ministarstvo prosvjete i športa

1.3. Ministarstvo unutarnjih poslova

1.4. Ministarstvo razvitka i obnove

1.5. Ministarstvo pravosuđa

1.6. Ministarstvo zdravstva

1.7. Državno odvjetništvo Republike Hrvatske

1.8. Državni zavod za zaštitu obitelji, materinstva i mladeži

1.9. Visoki prekršajni sud

1.10. Gradsko poglavarstvo Grada Zagreba - Ured za rad, zdravstvo i
socijalnu skrb

2. dva predstavnika znanstvenih i stručnih ustanova:

2.1. Fakultet za defektologiju, Edukacijsko-rehabilitacijski fakultet

2.2. Pravni fakultet u Zagrebu - Studij za socijalni rad.

V.

Predsjednika, članove i tajnika Povjerenstva imenuje Vlada Republike
Hrvatske.

VI.

Stručne i administrativne poslove za Povjerenstvo obavlja Ministarstvo
rada i socijalne skrbi.

Sredstva za rad Povjerenstva osiguravaju se iz državnog proračuna Republike
Hrvatske.

Povjerenstvo donosi poslovnik o svom radu.

VII.

Ova Odluka stupa na snagu osmog dana od dana objave u "Narodnim novinama".

Klasa: 022-03/97-02/23
Urbroj: 5030107-97-1
Zagreb, 18. prosinca 1997.

Predsjednik
**mr. Zlatko Mateša,** v. r.

Odluka, NN 139/1997-1990